title: A Tanács 2014/913/KKBP határozata ( 2014. december 15. ) a hágai magatartási kódexnek és a ballisztikus rakéták elterjedése elleni küzdelemnek a tömegpusztító fegyverek elterjedése elleni EU-stratégia végrehajtása keretében történő támogatásáról

text:
               17.12.2014

               HU

               Az Európai Unió Hivatalos Lapja

               L 360/44

         A TANÁCS 2014/913/KKBP HATÁROZATA
   (2014. december 15.)
   a hágai magatartási kódexnek és a ballisztikus rakéták elterjedése elleni küzdelemnek a tömegpusztító fegyverek elterjedése elleni EU-stratégia végrehajtása keretében történő támogatásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 26. cikke (2) bekezdésére,
   mivel:

               (1)

               Az Európai Tanács 2003. december 12-én elfogadta a tömegpusztító fegyverek elterjedése elleni EU-stratégiát (a továbbiakban: a stratégia), amelynek III. fejezete tartalmazza az elterjedés elleni küzdelem érdekében mind az Európai Unióban (EU), mind a harmadik országokban meghozandó intézkedések listáját.

               (2)

               Az Unió aktívan dolgozik a stratégia, valamint az annak II. és III. fejezetében felsorolt intézkedések végrehajtásán, például úgy, hogy pénzügyi forrásokat szabadít fel a többoldalú nonproliferációs rendszer és a többoldalú bizalomépítő intézkedések megerősítésére irányuló egyedi projektek támogatására. A ballisztikus rakéták elterjedése elleni hágai magatartási kódex (a továbbiakban: a kódex vagy HCoC) és a Rakétatechnológiai Ellenőrzési Rendszer (MTCR) szerves részét képezi ennek a többoldalú nonproliferációs rendszernek. A kódex és az MTCR célja a tömegpusztító fegyverek és a kapcsolódó technológiai eszközök szállítására alkalmas ballisztikus rakétarendszerek elterjedésének megelőzése és visszaszorítása.

               (3)

               A Tanács 2003. november 17-én elfogadta a 2003/805/KKBP közös álláspontot (1). Az említett közös álláspont többek között felszólít a kódexnek a lehető legtöbb ország – különösen a ballisztikus rakétákkal rendelkezők – általi aláírásának előmozdítására, valamint a kódex további fejlesztésére és végrehajtására, különös tekintettel a bizalomépítő intézkedésekre, valamint a kódex és az ENSZ többoldalú nonproliferációs rendszere közötti szorosabb kapcsolat előmozdítására.

               (4)

               A Tanács 2008. december 8-án következtetéseket fogadott el, valamint elfogadta „A tömegpusztító fegyverek és hordozóeszközeik elterjedése elleni küzdelemre irányuló európai uniós fellépés új irányai” című dokumentumot. A dokumentum kiér többek között arra, hogy a tömegpusztító fegyverek, illetve hordozóeszközeik elterjedése továbbra is az egyik legnagyobb biztonsági kihívást jelenti, és a nonproliferációs politika a közös kül- és biztonságpolitika lényeges részét képezi. Az elért eredmények, valamint a „fellépés új irányainak” végrehajtására irányuló folyamatos erőfeszítések fényében a Tanács 2010 decemberében úgy határozott, hogy az új irányok végrehajtását 2012 végéig meghosszabbítja.

               (5)

               A Tanács 2008. december 18-án elfogadta a kódexnek a stratégia végrehajtása keretében történő támogatásáról szóló 2008/974/KKBP határozatot (2).

               (6)

               A Tanács 2012. július 23-án elfogadta a 2012/423/KKBP határozatot (3). Az említett határozat hozzájárult a kódex egyetemessé tételének és az abban foglalt elvek betartásának sikeres előmozdításához. A kódex egyetemességének, továbbá megfelelőbb végrehajtásának és továbbfejlesztésének előmozdítása érdekében az aláíró és a nem aláíró államok közötti párbeszéd folytatása az Unió egyik prioritása. Ez a határozat ehhez a folyamathoz hivatott hozzájárulni.

               (7)

               Általánosságban egyre nagyobb mértékű aggodalomra ad okot a nemzetközi közösségen belül a tömegpusztító fegyverek szállítására alkalmas ballisztikus rakéták nem szűnő elterjedése, különös tekintettel a Közel-Keleten, Északkelet-Ázsiában és Délkelet-Ázsiában – többek között Iránban, Szíriában és a Koreai Népi Demokratikus Köztársaságban (KNDK) – jelenleg zajló rakétaprogramokra.

               (8)

               Az ENSZ Biztonsági Tanácsa az 1540 (2004) sz. határozatában hangsúlyozta, az 1977 (2011) sz. határozatában pedig emlékeztetett arra, hogy a nukleáris, vegyi és biológiai fegyverek, valamint hordozóeszközeik elterjedése fenyegetést jelent a nemzetközi békére és biztonságra, ezért – egyebek mellett – arra kötelezte az államokat, hogy tartózkodjanak a nem állami szereplőknek a nukleáris, vegyi vagy biológiai fegyverek és hordozóeszközeik kifejlesztését, megszerzését, előállítását, birtoklását, szállítását, átadását vagy felhasználását illető bármilyen jellegű támogatásától. A nukleáris, vegyi és biológiai fegyvereknek, valamint hordozóeszközeiknek a nemzetközi békére és biztonságra jelentett fenyegetését a nukleáris fegyverek elterjedésének megakadályozásáról és a nukleáris leszerelésről szóló 1887 (2009) ENSZ BT-határozat újólag megerősítette. Ezen túlmenően az ENSZ Biztonsági Tanácsa az 1929 (2010) sz. és az 1718 (2006) sz. határozatában – többek között a 1540 (2004), az 1977 (2011) és az 1887 (2009) ENSZ BT-határozatok alapján – úgy határozott, hogy Irán és a KNDK nem folytathat semminemű, a nukleáris fegyverek szállítására alkalmas ballisztikus rakétákkal összefüggő tevékenységet – ideértve a ballisztikus rakétatechnológiát alkalmazó rakétakilövéseket is –, és hogy az államoknak minden szükséges lépést meg kell tenniük a technológia Irán és a KNDK részére történő átadásának, illetve az ilyen irányú tevékenységekkel összefüggő technikai segítségnyújtásnak a megakadályozására.

               (9)

               E határozat célja általánosságban a ballisztikus rakéták elterjedése elleni küzdelemre irányuló intézkedések széles körének a támogatása,

         ELFOGADTA EZT A HATÁROZATOT:
   1. cikk
   (1)   A stratégiának a melléklet szerinti egyes elemei folyamatos és gyakorlati végrehajtásának biztosítása céljából az Unió:

               (a)

               támogatja a kódexet és a Rakétatechnológiai Ellenőrzési Rendszert (MTCR) előmozdító tevékenységeket, különösen az alábbi célok érdekében:

                           i.

                           a kódex egyetemessé tételének és különösen a kódexnek a ballisztikus rakétákkal kapcsolatos eszközökkel rendelkező valamennyi állam általi aláírásának előmozdítása;

                           ii.

                           a kódex végrehajtásának támogatása és láthatóságának erősítése;

                           iii.

                           az MCTR iránymutatásaihoz és mellékletéhez történő csatlakozás előmozdítása.

               (b)

               általánosabb szinten támogatja a ballisztikus rakéták elterjedése elleni küzdelemre irányuló azon intézkedések széles körét, melyek célja mindenekelőtt a figyelem felhívása erre a fenyegetésre, a többoldalú eszközök hatékonyságának növelésére irányuló erőfeszítések fokozása, az e sajátos kihívások kezelésére irányuló kezdeményezéseket előmozdító támogatás növelése, valamint segítségnyújtás az érdekelt országok részére a vonatkozó kiviteli ellenőrzési rendszereik nemzeti szintű megerősítésében.

         (2)   Ezzel összefüggésben az Unió által támogatandó projektek a következő konkrét tevékenységekre terjednek ki:

               (a)

               a kódexet támogató tevékenységek:

                           i.

                           „tájékoztató csomag” összeállítása és megjelentetése olyan államok bevonása érdekében, amelyek még nem írták alá a kódexet; e csomag az aláíró államok kötelezettségeit is ismerteti;

                           ii.

                           kísérő tájékoztató rendezvények szervezése Bécsben a HCoC aláíró államainak éves ülései alkalmával;

                           iii.

                           a kódexet támogató kísérő tájékoztató rendezvények szervezése az ENSZ Közgyűlése Első Bizottsága ülésének alkalmával;

                           iv.

                           legfeljebb három, az Unió prioritásainak megfelelően szervezett regionális tájékozató szeminárium megtartása (lehetőség szerint Ázsiában, a Perzsa-öböl országaiban és Latin-Amerikában);

                           v.

                           a kódexet már aláíró, illetve a kódexet eddig még alá nem író fejlődő országok képviselőinek ösztönzése arra, hogy részt vegyenek a HCoC aláíró államainak éves ülésén és a tájékozató szemináriumokon;

                           vi.

                           ismeretterjesztő-tájékoztató értekezletek szervezése a kódexhez nemrégiben csatlakozó államok számára annak érdekében, hogy segítséget kapjanak kötelezettségeik teljesítéséhez, többek között a HCoC aláíró államainak Bécsben tartandó éves ülése alkalmával;

                           vii.

                           a HCoC népszerűsítésével összefüggő erőfeszítéseknek az 1540. sz. határozattal létrehozott bizottság tevékenységével való koordinálásának támogatása többek között a HCoC-szakértőknek az 1540. sz. határozattal létrehozott bizottság országlátogatásaiban való részvételének finanszírozása révén;

                           viii.

                           a kódexhez kapcsolódó biztonságos, internetalapú információs és kommunikációs mechanizmus (e-ICC) kialakításának támogatása, ideértve a weboldal technikai fejlesztését is;

               (b)

               tevékenységek, melyek általánosságban a ballisztikus rakéták elterjedése elleni küzdelmet támogatják:

                           i.

                           legfeljebb négy szeminárium megtartása a ballisztikus rakéták elterjedésével kapcsolatos tájékozottság növelése érdekében többoldalú fórumok alkalmával, esetlegesen az a) pontban említett HCoC tájékoztató rendezvényekkel összekötve – például egy-egy szeminárium az ENSZ-közgyűlés vagy a nukleáris fegyverek elterjedésének megakadályozásáról szóló szerződéshez kapcsolódó előkészítő bizottságok ülése alkalmával;

                           ii.

                           legfeljebb három regionális szeminárium megtartása a ballisztikus rakéták elterjedésével kapcsolatos tájékozottság növelése, valamint a ballisztikus rakéták elterjedése jelentette fenyegetés jobb regionális szintű kezelésének lehetőségeiről folytatott megbeszélések ösztönzése érdekében, esetlegesen a kódexszel összefüggő más uniós tájékoztató tevékenységekkel összekötve; az érintett államokkal együttműködésben e szemináriumokra Ázsiában, a Perzsa-öböl térségében és Latin-Amerikában kerülhetne sor;

                           iii.

                           négy gondolatébresztő háttér-vitaanyag elkészítése a rakéták elterjedése által jelentett veszély elhárítása és a ballisztikus rakétákkal összefüggő leszerelési erőfeszítések előmozdítása érdekében teendő további lehetséges többoldalú lépésekről, melyek középpontjában a lehetséges bizalomépítő intézkedések, továbbá annak feltárása áll, hogy lehetséges-e első lépésként a regionális szintre fektetni a hangsúlyt például olyan térségekben, amelyekben az Unió különösen érdekelt és/vagy ahol a közeljövőben előrelépés várható;

                           iv.

                           annak érdekében, hogy még idejekorán elejét lehessen venni a kettős felhasználású technológiák és a vonatkozó tudás átadásának, legfeljebb három ismeretterjesztő-tájékoztató értekezlet szervezése különösen a tudomány világából és/vagy az űrkutatás területéről, illetve a vonatkozó iparágakból érkező szakértők számára;

                           v.

                           annak ösztönzése, hogy a fejlődő országoknak a rakéták elterjedése elleni küzdelemben részt vevő tudományos dolgozói részt vegyenek az EU kiválósági központjainak projektjeiben;

                           vi.

                           az EU kiválósági központjaival együttműködésben célzott szakértői missziók szervezése harmadik országokba annak érdekében, hogy meg lehessen osztani a rakétatechnológia, valamint a kettős felhasználású termékek exportjának ellenőrzésével kapcsolatos információkat és a leszűrt tanulságokat, és hogy segíteni lehessen ezen államokat saját nemzeti képességeik kiépítésében;

                           vii.

                           a szakértők ballisztikus rakéták elterjedése elleni küzdelemmel kapcsolatos képzésének támogatása az olyan uniós programokban való részvételük révén, mint például a Európai Biztonsági és Védelmi Főiskola vagy az Unió tagállamai (a továbbiakban: tagállamok) által szervezett programok.

         A projektek részletes leírását a melléklet tartalmazza.
   2. cikk
   (1)   E határozat végrehajtásáért az Unió külügyi és biztonságpolitikai főképviselője (főképviselő) felel.
   (2)   Az 1. cikk (2) bekezdésében említett projektek technikai végrehajtásáról a Stratégiai Kutatási Alapítvány (Fondation pour la recherche stratégique – a továbbiakban: az alapítvány) gondoskodik a főképviselő ellenőrzése mellett. A főképviselő ennek érdekében megköti a szükséges megállapodásokat az alapítvánnyal.
   3. cikk
   (1)   Az 1. cikk (2) bekezdésében említett projektek végrehajtására szolgáló pénzügyi referenciaösszeg 990 000 EUR.
   (2)   Az (1) bekezdésben meghatározott összegből finanszírozott kiadásokat az Unió általános költségvetésére alkalmazandó eljárások és szabályok szerint kell kezelni.
   (3)   Az (1) bekezdésben említett kiadások megfelelő kezelését a Bizottság felügyeli. A Bizottság e célból finanszírozási megállapodást köt az alapítvánnyal. A megállapodásban rendelkezni kell arról, hogy az alapítványnak – a hozzájárulás nagyságának megfelelően – biztosítania kell az uniós hozzájárulás láthatóságát.
   (4)   A Bizottság e határozat hatálybalépését követően törekszik a (3) bekezdésben említett finanszírozási megállapodás mihamarabbi megkötésére. A Bizottság tájékoztatja a Tanácsot az ezen eljárás során felmerülő nehézségekről és a finanszírozási megállapodás megkötésének időpontjáról.
   4. cikk
   (1)   A főképviselő az alapítvány által készített rendszeres beszámolók alapján jelentést tesz a Tanácsnak e határozat végrehajtásáról. Ezek a jelentések képezik majd a Tanács által végzett értékelés alapját.
   (2)   A Bizottság tájékoztatást nyújt az 1. cikk (2) bekezdésében említett projektek pénzügyi vonatkozásairól.
   5. cikk
   (1)   Ez a határozat az elfogadásának napján lép hatályba.
   (2)   Ez a határozat 30 hónappal a 3. cikk (3) bekezdésben említett finanszírozási megállapodások megkötésének időpontját követően hatályát veszti. Abban az esetben azonban, ha ezen időpontig nem kerül sor finanszírozási megállapodás megkötésére, ez a határozat a hatálybalépését követő 6 hónappal veszíti hatályát.

      Kelt Brüsszelben, 2014. december 15-én.

            a Tanács részéről

            az elnök

         F. MOGHERINI

      (1)  A Tanács 2003/805/KKBP közös álláspontja (2003. november 17.) a tömegpusztító fegyverek és a hordozóeszközök elterjedésének megakadályozásáról szóló többoldalú megállapodások egyetemessé tételéről és megerősítéséről (HL L 302., 2003.11.20., 34. o.).

      (2)  A Tanács 2008/974/KKBP határozata ( 2008. december 18. ) a ballisztikus rakéták elterjedése elleni hágai magatartási kódexnek a tömegpusztító fegyverek elterjedése elleni EU-stratégia végrehajtása keretében történő támogatásáról (HL L 345., 2008.12.23., 91. o.).

      (3)  A Tanács 2012/423/KKBP határozata ( 2012. július 23. ) a ballisztikus rakéták elterjedése elleni küzdelemnek a tömegpusztító fegyverek elterjedése elleni EU-stratégia, valamint a 2003/805/KKBP tanácsi közös álláspont végrehajtása keretében történő támogatásáról (HL L 196., 2012.7.24., 74. o.).

      MELLÉKLET
      1.   CÉLOK
      Az Unió a rakéták elterjedése elleni küzdelem elkötelezett támogatója. Az Unió ez irányú erőfeszítései közé tartozik a stratégia valamint a 2003/805/KKBP közös álláspont. A Tanács továbbá elfogadta „A tömegpusztító fegyverek és hordozóeszközeik elterjedése elleni küzdelemre irányuló európai uniós fellépés új irányai” című dokumentumot, és az Unió támogatta az 1540 (2004) ENSZ BT-határozatot, amelyre azóta hivatkozik az 1977 (2010) ENSZ BT-határozat is.
      Az Unió fontos többoldalú eszköznek tartja a Rakétatechnológiai Ellenőrzési Rendszert (MTCR), melynek célja a ballisztikus rakétarendszerek, továbbá a kapcsolódó technológiák és szakismeretek elterjedésének megfékezése az érzékeny anyagokra vonatkozó exportellenőrzési szabályozás létrehozása és végrehajtása által. A 19 tagállam tagja az MCTR-nek, és a 428/2009/EK tanácsi rendelet (1) révén minden uniós tagállam alkalmazza az MCTR exportellenőrzési listáját.
      Az Unió továbbá annak létrejötte óta elkötelezetten támogatja a kódexet, és rendszeresen hangot ad a ballisztikus rakéták elterjedése miatti aggodalmának. Az Unió a kódexet központi bizalomépítő és átláthatósági intézkedésnek tekinti. Valamennyi tagállam aláírta és jóhiszeműen végrehajtja a kódexet.
      A korábbiakban az Unió szakmai műhelyeket, szakértői találkozókat és regionális tájékoztató szemináriumokat szervezett, így kísérelve meg a kódex végrehajtásával és egyetemességével kapcsolatosan még meglévő hiányosságok pótlását. A 2008/974/KKBP tanácsi határozat alapján megszervezett és a Stratégiai Kutatási Alapítvány (Fondation pour la recherche stratégique-FRS) által megvalósított tevékenységek hatékonynak és relevánsnak bizonyultak.
      A rendezvények sikerén felbuzdulva az Unió folytatta ezt a kezdeményezést, és az alábbi három szempontból támogatta a kódexet:

                  a)

                  a kódex egyetemessé tétele;

                  b)

                  a kódex végrehajtása;

                  c)

                  a kódex továbbfejlesztése és alkalmazásának javítása.

            Mindehhez a 2012/423/KKBP határozat adta meg a keretet, amely a HCoC támogatására irányuló több kezdeményezésre is módot adott, többek között:

                  a)

                  saját biztonságos weboldal létrehozása;

                  b)

                  számos kísérő rendezvény szervezése, melyek célja a kódex népszerűsítése a nem aláíró államok körében Bécsben, Genfben, illetve New Yorkban;

                  c)

                  ismeretterjesztő-tájékoztató műhely Párizsban az afrikai és a közel-keleti országok számára;

                  d)

                  regionális szemináriumok Szingapúrban, Abu-Dzabiban és Limában;

                  e)

                  gondolatébresztő háttér-vitaanyagok készítése.

            A 2012/423/KKBP határozat hozzájárult a kódexszel kapcsolatos ismeretek terjesztéséhez és a harmadik országok körében való népszerűsítéséhez. Az Unió a határozat révén segítségére volt Costa Ricának, Franciaországnak, Magyarországnak, Japánnak, Perunak és Romániának, amikor a HCoC elnökségét ellátták. Növelte a kódex ismertségét, ezáltal új államokat ösztönzött a csatlakozásra.
      Az elért eredmények alapján, továbbá annak fényében, hogy egyre nagyobb mértékű aggodalomra ad okot a nemzetközi közösségen belül a tömegpusztító fegyverek szállítására alkalmas ballisztikus rakéták elterjedése, különös tekintettel a Közel-Keleten, Északkelet-Ázsiában és Délkelet-Ázsiában – többek között Iránban és a KNDK-ban – jelenleg zajló rakétaprogramokra, az alábbi intézkedésekre kerül sor:

                  a)

                  1. projekt: tájékoztatás és kommunikáció;

                  b)

                  2. projekt: a ballisztikus rakéták elterjedése elleni küzdelem előmozdítása;

                  c)

                  3. projekt: a kódex egyetemességének előmozdítása – tájékoztató tevékenységek;

            A pusztán a kódexhez és az MCTR-hez való csatlakozás népszerűsítésén túlmenően ez a határozat teret enged a ballisztikus rakéták elterjedéséről folyó nemzetközi vitának, emellett új térségek és közösségek bevonását is lehetővé teszi.
      2.   A PROJEKT LEÍRÁSA
      2.1.   1. Projekt: tájékoztatás és kommunikáció
      2.1.1.   A projekt célja
      A kódex fontos eszköz a ballisztikus rakéták és a kapcsolódó technológiák elterjedésének a bizalomépítő és az átláthatósági intézkedések révén történő visszaszorításában. Mindazonáltal további erőfeszítésekre van szükség a támogatása érdekében, különösen az alábbi célokból:

                  a)

                  a kódex egyetemességének és különösen a kódexnek a ballisztikus rakétákhoz kapcsolódó és űrképességekkel rendelkező valamennyi állam általi aláírásának előmozdítása;

                  b)

                  a kódex végrehajtásának támogatása valamennyi vonatkozásban;

                  c)

                  a kódex láthatóságának erősítése.

            2.1.2.   A projekt leírása
      A projekt az intézkedések három típusát irányozza elő:

                  (a)

                  Legfeljebb 1 500, a kódex uniós támogatását ismertető szórólap összeállítása, megtervezése, kinyomtatása és terjesztése. A szórólap többek közt az alábbiakat tartalmazza majd:

                              i.

                              a kódex leírása;

                              ii.

                              a kódex céljai;

                              iii.

                              az éves nyilatkozatok, felbocsátás előtti értesítések és önkéntes szemlék ismertetése;

                              iv.

                              a HCoC-re és a tömegpusztító fegyverek hordozóeszközeinek elterjedésére vonatkozó európai stratégia ismertetése;

                              v.

                              a kódexhez való csatlakozás érdekében megteendő demarsok;

                              vi.

                              elérhetőségek a kódexet még alá nem írt államok számára.

                  (b)

                  Legfeljebb 1 000 darab, USB-adathordozóval kiegészített nyomtatott brosúrákat tartalmazó „tájékoztató csomag” összeállítása, megtervezése, kinyomtatása és terjesztése olyan államok bevonása érdekében, amelyek még nem írták alá a kódexet; e csomag az aláíró államok kötelezettségeit is ismerteti. A kódexről minden szükséges információt bemutató, illetve a kapcsolattartók adatait tartalmazó brosúra online is elérhető lesz. A „tájékoztató csomag” a 2.1.2.a. pontban ismertetett szórólapot is tartalmazza.

                  (c)

                  A kódexhez kapcsolódó biztonságos, internetalapú információs és kommunikációs mechanizmus („electronic Immediate Central Contact” – e-ICC) kialakításának támogatása és frissítése, ideértve a weboldal technikai fejlesztését is az osztrák szövetségi külügyminisztériummal szoros együttműködésben.

            2.1.3.   A projekt tervezett eredményei/mutatók

                  a)

                  A tájékoztató csomag különféle eseményeken történő széles körű terjesztése segítségével a partnerek jobban megismerik a HCoC hozzáadott értékét és az Unió szerepét.

                  b)

                  A biztonságosabb HCoC-honlap lehetővé teszi a releváns információk partnerek közötti cseréjét.

                  c)

                  A HCoC elnöke, az osztrák titkárság (a „közvetlen központi összekötő” – Immediate Central Contact – ICC), az Unió és más partnerek szükség szerint alkalmazzák a „tájékoztató csomagot” a tájékoztató tevékenységeik során.

            2.1.4.   A projekt kedvezményezettjei
      A projekt kedvezményezettjei a kódex aláíró, illetve nem aláíró államai egyaránt.
      2.2.   2. projekt: a ballisztikus rakéták elterjedése elleni küzdelem erősítése
      2.2.1.   A projekt célja
      Egyre nagyobb mértékű aggodalomra ad okot a nemzetközi közösségen belül a tömegpusztító fegyverek szállítására alkalmas ballisztikus rakéták elterjedése, különös tekintettel a Közel-Keleten, Északkelet-Ázsiában és Délkelet-Ázsiában – többek között Iránban és a KNDK-ban – jelenleg zajló rakétaprogramokra.
      Általánosságban a projekt támogatja a ballisztikus rakéták elterjedése elleni küzdelemre irányuló azon intézkedések széles körét, melyek célja különösen a figyelem felhívása a fenyegetésre, a többoldalú eszközök hatékonyságának növelésére irányuló erőfeszítések fokozása, az említett sajátos kihívások kezelésére irányuló kezdeményezéseket előmozdító támogatás növelése, valamint segítségnyújtás az érdekelt országok részére a vonatkozó kiviteli ellenőrzési rendszereik nemzeti szintű megerősítésében.
      2.2.2.   A projekt leírása
      Évi két (e projekt időtartama alatt összesen 4) gondolatébresztő háttér-vitaanyag kiadása. A lehetséges témakörök például a következők:

                  a)

                  a meglévő, tömegpusztító fegyverektől mentes övezetek példaként való bemutatása és a ballisztikus rakéták betiltására irányuló további kezdeményezések lehetséges kerete;

                  b)

                  a rakéták elterjedése által jelentett veszély elhárítása és a ballisztikus rakétákkal összefüggő leszerelési erőfeszítések előmozdítása érdekében teendő további többoldalú lépések, melyek középpontjában a lehetséges bizalomépítő intézkedések állnak;

                  c)

                  az export és a szállítás ellenőrzésére vonatkozó mechanizmusok;

                  d)

                  az immateriális technológiaátadás szerepe a ballisztikus rakéták területén.

            2.2.3.   A projekt tervezett eredményei/mutatók

                  a)

                  A rakéták elterjedésének megfékezésére irányuló többoldalú erőfeszítések, így a HCoC és az MTCR népszerűsítése növeli az Unió befolyását a rakéták elterjedése elleni küzdelemben;

                  b)

                  Az új kezdeményezésekről folytatott párbeszéd ösztönzése megerősíti a kódexet és az MTCR-t, valamint lehetőségeket teremt további kezdeményezések számára;

                  c)

                  A projekt előmozdítja a rakéták elterjedése elleni küzdelmet.

                  d)

                  Legalább 4 gondolatébresztő háttér-vitaanyag kiadásra kerül.

                  e)

                  A figyelem felhívása a kettős felhasználású technológiákra és a vonatkozó tudás átadására megelőzi a technológia tagállamok közötti szándékolatlan átadását és világszerte növeli az exportellenőrzési mechanizmus ismertségét.

            2.2.4.   A projekt kedvezményezettjei
      Az Unió és tagállamai egyaránt profitálnak majd a gondolatébresztő háttér-vitaanyagokból; ezek széles körben történő terjesztéséről az illetékes tanácsi munkacsoport keretében a tagállamokkal folytatott szoros konzultációt követően a főképviselő határoz. A végső döntés a végrehajtó szervezet által a határozat 2. cikke (2) bekezdésének megfelelően benyújtott javaslatokon alapul majd.
      2.3.   3. Projekt: a HCoC egyetemessé tétele – tájékoztatási tevékenységek
      2.3.1.   A projekt célja
      A projekt egyaránt növeli majd a rakéták elterjedése elleni küzdelem és a kódex ismertségét több olyan rendezvény szervezése révén, amely a kódexet még alá nem írt államok bevonását célozza. E célból rendezvényekre kerül majd sor Bécsben és New Yorkban annak érdekében, hogy az idevágó rendezvények alkalmával az ENSZ-küldöttségek is szerepet vállaljanak.
      2.3.2.   A projekt leírása
      A projekt a rendezvények három típusát irányozza elő:

                  (a)

                  A kódexet és a ballisztikus rakéták elterjedése elleni küzdelmet támogató négy (városonként kettő) tájékoztató rendezvény finanszírozása, amelyekre az alábbi két városban kerül sor:

                              i.

                              New Yorkban az ENSZ Közgyűlés Első Bizottságának ülései vagy az atomsorompó-szerződéshez kapcsolódó előkészítő bizottságok ülésének alkalmával;

                              ii.

                              Bécsben a kódexhez fűződő tevékenységek, illetőleg az ENSZ egyéb vonatkozó bécsi tevékenységei alkalmával.

                        A szemináriumok szervezésével kapcsolatos kérdések:

                              i.

                              minden szeminárium fél napig tart; az előadókból és az uniós tisztviselőkből álló kiválasztott csoport mellett legfeljebb 80 fő vesz részt rajtuk a New York-i és a bécsi ENSZ-misszióból;

                              ii.

                              legfeljebb 6 előadó kap meghívást;

                              iii.

                              a HCoC megbízott elnöke meghívást kap;

                              iv.

                              e határozat alapján az uniós vezető képviselő és szakértők mellett részt vevő, kiválasztott országokból érkező vezető tisztviselők bevonását célzó zártkörű munkaebédek vagy munkavacsorák szervezésére és finanszírozására kerül sor.
                              E célból a végrehajtó szervezet minden rendezvény esetében lista formájában javaslatot tesz a választható országokra, amelyek közül néhány a nem aláíró államok körül kerül majd ki. Ezáltal lehetőség lesz olyan vezető képviselők meghívására is, akik nonproliferációs kérdésekkel foglalkoznak.

                  (b)

                  Három regionális tájékoztató szeminárium finanszírozása, melyekre Latin-Amerikában (pl. Argentínában, Brazíliában, Chilében, Mexikóban vagy a Karib-térség egy nem aláíró államában), a Közel-Keleten (pl. az Öböl-menti országokban, Bahreinben, Katarban vagy Szaúd-Arábiában), illetve Ázsiában (pl. Indonéziában vagy Vietnámban) kerülhet sor. A helyszínek kiválasztására az illetékes tanácsi munkacsoport keretében a tagállamokkal folytatott szoros konzultáció nyomán, a főképviselő egyetértésével kerül majd sor. A szeminárium a rakéták elterjedésének tendenciáival foglalkozik majd, középpontban a regionális kérdésekkel, továbbá témája lesz a kódex, valamint az azzal kapcsolatos gyakorlati tudnivalók, hogy mit jelent aláíró államnak lenni. A régió aláíró államai kormányzati szinten kapnak meghívást, hogy megosszák tapasztalataikat a nem aláíró államokkal. A HCoC megbízott elnöke szintén meghívást kap, hogy felszólaljon, valamint elnökölje a szemináriumot. A résztvevők között várhatóan tisztviselők, diplomaták, katonai személyzet, nemzetközi szervezetek képviselői, az Unió képviselői, tudományos szakemberek stb. lesznek.
                  A szemináriumok szervezésével kapcsolatos kérdések:

                              i.

                              minden szeminárium egy napig tart;

                              ii.

                              a részvételre meghívható személyek száma maximum 50 fő;

                              iii.

                              a HCoC megbízott elnöke meghívást kap, hogy felszólaljon.

                  (c)

                  Legfeljebb tíz célzott szakértői misszió szervezése nem aláíró államokban. Ezek legfőképp a kapcsolódó iparágakat, a tudományos közösséget, az exportellenőrzési szakértőket, valamint a civil társadalom képviselőit célozzák. Az Európai Unió kiválósági központjaival együttműködésben a végrehajtó szervezet két, a ballisztikus rakéták elterjedése elleni küzdelemben jártas szakértője, valamint egy uniós szakértő végez helyszíni missziót a célországokban. A lehetséges célországok körébe többek között, de nem kizárólag a következők tartozhatnak: Algéria, Bahrein, Bolívia, Brazília, Dél-Afrika, Egyiptom, India, Indonézia, Izrael, Katar, Kína, Malajzia, Mexikó, Szaúd-Arábia és Thaiföld. A főképviselővel szoros együttműködésben születik majd meg a döntés az országok végleges listájáról, valamint arról, hogy célszerű-e együttes demarsokat kiadni az 1540. sz. határozattal létrehozott bizottság tájékoztató erőfeszítései keretében. A résztvevők többek között a meglátogatott ország tisztviselői, diplomatái, katonai személyzetének tagjai, tudományos dolgozói, ipari képviselői, kutatói stb. lehetnek. Előnyben részesülnek a tisztviselők és politikai döntéshozók, valamint a diplomaták, az érintett katonai személyzet stb.
                  A szemináriumok szervezésével kapcsolatos kérdések:

                              i.

                              minden szeminárium egy napig tart;

                              ii.

                              a meghívottak száma maximum 25 fő;

                              iii.

                              három szakértő kap meghívást;

                              iv.

                              a HCoC megbízott elnöke meghívást kap.

            2.3.3.   A projekt tervezett eredményei/mutatók

                  a)

                  Legalább négy tájékoztató rendezvény megrendezésre kerül New Yorkban, illetve Bécsben.

                  b)

                  A három regionális rendezvény jelentős diplomáciai és akadémiai közösséget hoz össze, valamint új nézőpontokat vet fel a csatlakozással kapcsolatban.

                  c)

                  Tíz szakértői misszióra kerül sor a kódex egyetemessé tétele érdekében. A missziókban a meglátogatott országok legalább húsz döntéshozója és tisztviselője részt vesz, és azok növelik a döntéshozók és tisztviselők elkötelezettségét.

                  d)

                  A nem aláíró államok tekintetében a figyelem felhívása a rakéták elterjedésének tendenciáira és különösen a kódexre elősegíti a rakéták elterjedésének visszaszorítására irányuló további erőfeszítésekről folytatott párbeszédet.

                  e)

                  A projekt előmozdítja a jövőbeli kezdeményezésekről az Unión belül és kívül folytatott vitát.

                  f)

                  A projekt ráirányítja a figyelmet arra, hogy a rakéták elterjedése fontos stratégiai kihívást jelent.

            2.3.4.   A projekt kedvezményezettjei
      A rendezvények középpontjában főként a nem aláíró államok állnak majd, azonban politikai okokból egyes rendezvényekhez aláíró államok is csatlakozhatnak. A résztvevőket elsősorban kormányzati szakértők és vezető tisztviselők közül kell toborozni.
      A kedvezményezett államok végleges kiválasztására a végrehajtó szervezet és a főképviselő közötti konzultációk során, az illetékes tanácsi munkacsoport keretében a tagállamokkal folytatott mélyreható egyeztetés nyomán kerül sor.
      3.   IDŐTARTAM
      A projekt végrehajtásának teljes becsült időtartama 30 hónap.
      4.   VÉGREHAJTÓ SZERVEZET

                  a)

                  A projektek technikai végrehajtására az alapítvány kap megbízást;

                  b)

                  társfinanszírozásról az alapítvány dönt.

                  c)

                  A végrehajtó szervezet feladata a következők elkészítése:

                              i.

                              a projektek végrehajtásáról szóló negyedéves jelentések;

                              ii.

                              zárójelentés a projektek végrehajtásának végét követően legfeljebb egy hónappal.

                  d)

                  A jelentéseket a főképviselőnek kell benyújtani.

                  e)

                  Az alapítvány biztosítja – a hozzájárulás nagyságának megfelelően – az uniós hozzájárulás láthatóságát.

            5.   HARMADIK FELEK RÉSZVÉTELE
      A projektek finanszírozása azok teljes egészét tekintve e határozat alapján történik. A kódexet aláíró és nem aláíró államok szakértői résztvevő harmadik félnek tekinthetők, akik az alapítvány általános szabályainak megfelelően dolgoznak.

         (1)  A Tanács 428/2009/EK rendelete (2009. május 5.) a kettős felhasználású termékek kivitelére, transzferjére, brókertevékenységére és tranzitjára vonatkozó közösségi ellenőrzési rendszer kialakításáról (HL L 134., 2009.5.29., 1. o.).


title: A Tanács 2006/675/KKBP határozata ( 2006. augusztus 10. ) a Svájci Államszövetségnek az Egyesült Nemzetek Szervezete Kongói Demokratikus Köztársaságbeli Missziójának (MONUC) a választási folyamat során történő támogatására irányuló európai uniós katonai műveletben (EUFOR RD Congo művelet) való részvételéről

text:
               7.10.2006

               HU

               Az Európai Unió Hivatalos Lapja

               L 276/109

      A TANÁCS 2006/675/KKBP HATÁROZATA

   (2006. augusztus 10.)
   a Svájci Államszövetségnek az Egyesült Nemzetek Szervezete Kongói Demokratikus Köztársaságbeli Missziójának (MONUC) a választási folyamat során történő támogatására irányuló európai uniós katonai műveletben (EUFOR RD Congo művelet) való részvételéről
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 13. cikke (3) bekezdésére,
   mivel:

               (1)

               A Politikai és Biztonsági Bizottság 2006. május 30-án a Szerződés 25. cikkének megfelelően és az Egyesült Nemzetek Szervezete Kongói Demokratikus Köztársaságbeli Missziójának (MONUC) a választási folyamat során történő támogatására irányuló európai uniós katonai műveletekről szóló, 2006. április 27-i 2006/319/KKBP tanácsi együttes fellépés (1) 10. cikkének (2) bekezdése értelmében elfogadta a MONUC SPT/1/2006 (2) és a MONUC SPT/2/2006 (3) határozatot.

               (2)

               Az EU műveleti parancsnokának, valamint az Európai Unió Katonai Bizottságának a Svájci Államközösség hozzájárulására vonatkozó ajánlását követően a Svájci Államközösség hozzájárulását el kell fogadni.

               (3)

               Az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 6. cikkének megfelelően Dánia nem vesz részt az Európai Unió védelmi vonatkozású határozatainak és tevékenységeinek kidolgozásában és végrehajtásában,

         A KÖVETKEZŐKÉPPEN HATÁROZOTT:
   1. cikk
   (1)   A Svájci Államközösség EUFOR RD Congo műveletben való részvételére irányuló felajánlását a Tanács elfogadta.
   (2)   A Svájci Államközösség képviselteti magát a MONUC SPT/2/2006 határozat által létrehozott hozzájáruló felek bizottságában.
   2. cikk
   Ez a határozat az elfogadása napján lép hatályba.
   3. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2006. augusztus 10-én.

            a Tanács részéről

            az elnök

         E. TUOMIOJA

      (1)  HL L 116., 2006.4.29., 98. o.

      (2)  HL L 197., 2006.7.19., 14. o.

      (3)  HL L 194., 2006.7.14., 31. o.


title: A Bizottság (EU) 2016/397 határozata (2016. március 16.) a beltéri és kültéri festékek és lakkok uniós ökocímkéjének odaítélésére vonatkozó ökológiai kritériumok megállapításáról szóló 2014/312/EU határozat módosításáról (az értesítés a C(2016) 1510. számú dokumentummal történt) (EGT-vonatkozású szöveg)

text:
                  18.3.2016

                  HU

                  Az Európai Unió Hivatalos Lapja

                  L 73/100

            A BIZOTTSÁG (EU) 2016/397 HATÁROZATA
      (2016. március 16.)
      a beltéri és kültéri festékek és lakkok uniós ökocímkéjének odaítélésére vonatkozó ökológiai kritériumok megállapításáról szóló 2014/312/EU határozat módosításáról

            (az értesítés a C(2016) 1510. számú dokumentummal történt)

      (EGT-vonatkozású szöveg)
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel az uniós ökocímkéről szóló, 2009. november 25-i 66/2010/EK európai parlamenti és tanácsi rendeletre (1) és különösen annak 8. cikke (2) bekezdésére,
      az Európai Unió ökocímkézésért felelős bizottságával folytatott konzultációt követően,
      mivel:

                  (1)

                  A 2014/312/EU bizottsági határozat (2) megállapította a beltéri és kültéri festékek és lakkok uniós ökocímkéjének odaítélésére vonatkozó ökológiai kritériumokat. A 2014/312/EU határozat elfogadását követően a DPx Fine Chemicals Austria GmbH, az LSR Associates Ltd. és a Novasol S.A. az 1907/2006/EK európai parlamenti és tanácsi rendeletnek (3) megfelelően regisztrálás iránti közös beadványt nyújtott be az Európai Vegyianyag-ügynökséghez. A regisztrálási dokumentáció felülvizsgált saját osztályozásokat tartalmazott egy fontos tapadóképesség-javító és keresztkötő anyag, az adipinsav-dihidrazid (ADH) tekintetében. A beadvány szerint az ADH az önkéntes osztályozás szerint „a vízi környezetre veszélyes – krónikus, 2. kategória”, figyelmeztető mondata „H411 Mérgező a vízi élővilágra, hosszan tartó károsodást okoz”. Az ADH a vízalapú festékekben és lakkokban használt polimerdiszperziók összetevője, a termék élettartamának hosszabbításához járul hozzá. A hosszabb élettartamú festékek a teljes életciklusuk során összességében véve kisebb környezeti hatással járnak, mert ritkábban kell velük újrafesteni. A rendelkezésre álló információk szerint hasonlóan hatékony alternatívák még nem érhetők el a piacon. Ezért indokolt eltérést engedélyezni a 2014/312/EU határozat 5. kritériumától az ADH ökocímkével ellátott festékekben és lakkokban való használata tekintetében olyan esetekben, ahol technikailag nem valósítható meg az alternatív anyagok használata, mert a festék nem nyújtaná a fogyasztók által elvárt teljesítményt.

                  (2)

                  Ezenfelül egy másik anyag is jelen van a festékekben és lakkokban használt polimerdiszperziókban maradványanyagként: a metanol, amelynek harmonizált CLP-osztályozása „akut toxicitás, 3. kategória”, figyelmeztető mondatai „H301 Lenyelve mérgező”, „H311 Bőrrel érintkezve mérgező” és „H331 Belélegezve mérgező”, továbbá „célszervi toxicitás egyszeri expozíciót követően (1. kategória)”, figyelmeztető mondata „H370 Károsítja a szerveket”. A metanol megjelenhet akár reakciótermékként, akár valamely, a polimerdiszperzió összetevőjét képező nyersanyag szennyeződéseként, mennyisége pedig a festék kötőanyag-tartalmának függvénye. Ezért a festékek és lakkok metanol-tartalma gyakran meghaladja a 2014/312/EU határozatban a maradványanyagokra vonatkozóan jelenleg előírt koncentráció-határértéket. Az említett nyersanyagok a termékek olyan fontos tulajdonságainak kialakításához járulnak hozzá, amelyek feltételei az ökocímke odaítélésének; ilyen például a nedves dörzsállóság. Ezek a tulajdonságok a festék tartósságának növelésében és így – mivel ritkábban szükséges újrafestés – a festék teljes életciklusa során felmerülő környezeti hatások visszaszorításában játszanak szerepet. Az ökocímke-tulajdonosoktól származó piaci információk szerint az ADH és a metanol említett osztályozásai aktuálisan akadályozzák számos, korábban a 2009/543/EK bizottsági határozat (4) és a 2009/544/EK bizottsági határozat (5) értelmében ökocímkét elnyert festék és lakk ökocímke-használati engedélyének megújítását. Ezért indokolt eltérést engedélyezni a 2014/312/EU határozat 5. kritériumától a metanol ökocímkével ellátott festékekben és lakkokban való használata tekintetében olyan esetekben, ahol technikailag nem valósítható meg a metanol termékben való jelenlétéhez vezető funkcionális nyersanyagok helyettesítése.

                  (3)

                  A 2014/312/EU határozat elfogadását követően került sor a 3-jód-2-propinil-butil-karbamát (IPBC), a kültéri festékek és lakkok fontos, szárazfilmekhez használt tartósítószere harmonizált CLP-osztályozására, mely szerint az IBPC osztályozása „a vízi környezetre veszélyes – akut, 1. kategória”, figyelmeztető mondata „H400 Nagyon mérgező a vízi élővilágra”, továbbá „a vízi környezetre veszélyes – krónikus, 1. kategória”, figyelmeztető mondata „H410 Nagyon mérgező a vízi élővilágra, hosszan tartó károsodást okoz”. E tartósítószer a kültéri használatra szánt termékekben kerül alkalmazásra, elsősorban nedves éghajlatokon a termékben a mikroorganizmusok szaporodásának elkerülésére. E funkció jelentősége és az alternatívák hiánya a határozat elfogadásakor már ismert volt, ezért eltérés engedélyezte az IPBC uniós ökocímkével ellátott festékekben és lakkokban való használatát. Az új harmonizált osztályozás következtében a végtermék osztályozása is „a vízi környezetre veszélyes – krónikus, 3. kategória” lett, és címkézésén kötelező feltüntetni a „H412 Mérgező a vízi élővilágra, hosszan tartó károsodást okoz” figyelmeztető mondatot, ha az IPBC-koncentráció meghaladja a 0,25 tömegszázalékot. A 2014/312/EU határozat jelenleg kizárja az olyan végtermékeket, amelyek a vízi környezetre veszélyesek, tekintet nélkül arra, hogy az IPBC koncentrációjára vonatkozó felső határérték 0,65 %. Annak érdekében, hogy az IPBC a megkívánt 0,65 %-os koncentrációban használható legyen a festékipari termékekben, szükséges megengedni a H412 figyelmeztető mondatnak a végtermék címkéjén való feltüntetését.

                  (4)

                  Az egységesség érdekében és a 2014/312/EU határozat 2. cikkének 20. pontjában szereplő meghatározás alapján, amely szerint az „átlátszó” és a „félig átlátszó” ugyanazt jelentik, a 3. a) kritérium szövegét és a 2. táblázat megfelelő hivatkozását módosítani kell.

                  (5)

                  A 2014/312/EU határozat 5. kritériuma, továbbá függelékének 1. a), b) és c) pontjai korlátozásokat és szabályokat állapítanak meg a tartósítószerek használatára vonatkozóan, hivatkozva a biocid termékek egyes típusaiban található hatóanyagok jóváhagyási rendszerével foglalkozó 528/2012/EK rendelet szerinti meghatározásukra is. Annak érdekében, hogy e korlátozások és szabályok következetesek legyenek és összhangban álljanak az 528/2012/EU európai parlamenti és tanácsi rendelettel (6), egyértelműbbé kell tenni a 2014/312/EU határozatban a következőket: a) a „tartályban forgalomba hozott készítményekhez használt tartósítószerek” és a „szárazfilmekhez használt tartósítószerek” meghatározásainak hivatkozniuk kell az 528/2012/EU rendelet 3. cikke (1) bekezdésének c) pontjára; b) a tartályban forgalomba hozott készítményekhez használt tartósítószerekre és a szárazfilmekhez használt tartósítószerekre vonatkozóan a függelék 1. pontjában szereplő szabályok és feltételek alkalmazandók a jóváhagyást megelőző vizsgálat alatt álló vagy bizonyos biocid terméktípusokban jóváhagyott hatóanyagokra is, amelyekre jóváhagyási feltételek is vonatkozhatnak; c) a függelék 1. pontjából törölni kell a 98/8/EK európai parlamenti és tanácsi irányelvre (7) való hivatkozást, mert az már hatályát vesztette; d) a függelék 1. a), b) és c) pontjában előírt ellenőrzési követelményeknél el kell hagyni az 528/2012/EU rendelet 58. cikkének (3) bekezdésére való hivatkozást, mert az csak bizonyos esetekre alkalmazandó.

                  (6)

                  A 2014/312/EU határozatot ezeknek megfelelően módosítani szükséges.

                  (7)

                  Az e határozatban előírt intézkedések összhangban vannak a 66/2010/EK rendelet 16. cikkével létrehozott bizottság véleményével,

            ELFOGADTA EZT A HATÁROZATOT:
      1. cikk
      A 2014/312/EU határozat a következőképpen módosul:

                  1.

                  A 2. cikk 10. és 11. pontjában a „tartályban forgalomba hozott készítményekhez használt tartósítószerek” és a „szárazfilmekhez használt tartósítószerek” meghatározásának helyébe a következő szöveg lép:
                  „10.   »tartályban forgalomba hozott készítményekhez használt tartósítószerek«: az 528/2012/EU európai parlamenti és tanácsi rendelet (*) 3. cikke (1) bekezdésének c) pontja szerinti olyan hatóanyagok, amelyek az említett rendelet V. melléklete szerinti 6. terméktípusban használhatók. Ezek elsősorban a feldolgozott termékek tárolás során történő tartósítására használt szerek, amelyek a mikrobiológiai károsodás meggátlásával biztosítják a termékek megfelelő eltarthatósági idejét, továbbá a gépből kijuttatandó színezőanyagok védelmét szolgálják.
                  11.   »szárazfilmekhez használt tartósítószerek«: az 528/2012/EU rendelet 3. cikke (1) bekezdésének c) pontja szerinti olyan hatóanyagok, amelyek az említett rendelet V. melléklete szerinti 7. terméktípusban használhatók, különösen vékony rétegek és bevonatok tartósítására használt szerek, amelyek a mikrobiológiai károsodás vagy az algásodás meggátlásával óvják az anyagok és tárgyak felületének eredeti tulajdonságait.

                     (*)  Az Európai Parlament és a Tanács 2012. május 22-i 528/2012/EU rendelete a biocid termékek forgalmazásáról és felhasználásáról (HL L 167., 2012.6.27., 1. o.).”"

                  2.

                  A melléklet az e határozat mellékletében foglaltaknak megfelelően módosul.

            2. cikk
      Ennek a határozatnak a tagállamok a címzettjei.

         Kelt Brüsszelben, 2016. március 16-án.

               a Bizottság részéről

            Karmenu VELLA

               a Bizottság tagja

         (1)  HL L 27., 2010.1.30., 1. o.

         (2)  A Bizottság 2014. május 28-i 2014/312/EU határozata a beltéri és kültéri festékek és lakkok uniós ökocímkéjének odaítélésére vonatkozó ökológiai kritériumok megállapításáról (HL L 164., 2014.6.3., 45. o.).

         (3)  Az Európai Parlament és a Tanács 2006. december 18 –i 1907/2006/EK rendelete a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).

         (4)  A Bizottság 2008. augusztus 13-i 2009/543/EK határozata a kültéri festékekre és lakkokra vonatkozó közösségi ökocímke odaítélésével kapcsolatos ökológiai kritériumok meghatározásáról (HL L 181., 2009.7.14., 27. o.).

         (5)  A Bizottság 2008. augusztus 13-i 2009/544/EK határozata a beltéri festékekre és lakkokra vonatkozó közösségi ökocímke odaítélésével kapcsolatos ökológiai kritériumok meghatározásáról (HL L 181., 2009.7.14., 39. o.).

         (6)  Az Európai Parlament és a Tanács 2012. május 22-i 528/2012/EU rendelete a biocid termékek forgalmazásáról és felhasználásáról (HL L 167., 2012.6.27., 1. o.).

         (7)  Az Európai Parlament és a Tanács 1998. február 16-i 98/8/EK irányelve a biocid termékek forgalomba hozataláról (HL L 123., 1998.4.24., 1. o.).

         MELLÉKLET
         A 2014/312/EU határozat melléklete a következőképpen módosul:

                     1.

                     A 3. a) kritérium (Kiadósság) leírásának ötödik bekezdése helyébe a következő szöveg lép: „A félig átlátszó alapozók és bevonatalapok kiadóssága 1 liternyi termékre legalább 8 m2. A különleges tömítő/szigetelő vagy beeresztő/kötő tulajdonsággal rendelkező, különleges tapadási jellemzőkkel bíró, átlátszatlan alapozók kiadóssága 1 liternyi termékre legalább 6 m2.”

                     2.

                     A 3. kritériumhoz (Felhasználási hatékonyság) tartozó 2. táblázatban az „Alapozók (g)” és az „Alapozók és alapfestékek (h)” című nyolcadik és kilencedik oszlopban a „6 m2/l (fedőképesség nélkül)” szövegrész helyébe mindkét oszlopban a következő szöveg lép: „6 m2/l (különleges jellemzők nélkül)”.

                     3.

                     A függelék a következőképpen módosul:

                                 a)

                                 A veszélyes anyagok korlátozása és az eltérések listája részben az „1. A színezőanyagokhoz, a kötőanyagokhoz és a késztermékhez adott tartósítószerek” bejegyzés „A biocidek engedélyezési státusára vonatkozó szabályok” című i. pontja helyébe a következő szöveg lép:
                                 „i.   A biocidek engedélyezési státusára vonatkozó szabályok
                                 A festék csak olyan (az 528/2012/EU rendelet 3. cikke (1) bekezdésének c) pontja szerinti) hatóanyagokat tartalmazhat, amelyek teljesítik az 1. a), az 1. b) és az 1. c) pont értelemszerűen alkalmazandó követelményeit, és amelyek használata az 528/2012/EU rendelet 9. cikkének (2) bekezdése értelmében engedélyezett az 1. a) és az 1. b) pont esetén a 6. terméktípusban, illetve az 1. c) pont esetén a 7. terméktípusban, vagy amely szerepel az említett rendelet I. mellékletében. Emellett az értékelő jelentésnek tartalmaznia kell szakmai és/vagy fogyasztói (nem szakemberek általi) használatra vonatkozó kockázatfelmérést. A kérelmezőnek a legfrissebb uniós engedélyezési listát (*) és az említett rendelet I. mellékletét kell figyelembe vennie.
                                 A festék tartalmazhat olyan tartósítószereket, amelyekről értékelés céljából dokumentációt nyújtottak be, abban az átmeneti időszakban, amíg az engedélyezésről vagy az említett rendelet I. mellékletébe való felvételről szóló kedvező döntés meg nem születik.

                                    (*)  ECHA, Biocid hatóanyagok – az engedélyezett hatóanyagok jegyzéke: http://www.echa.europa.eu/web/guest/information-on-chemicals/biocidal-active-substances”"

                                 b)

                                 A veszélyes anyagok korlátozása és az eltérések listája részben az „1. a) Tartályban forgalomba hozott készítményekhez használt tartósítószerek” és az „1. b) Színezőgépben használt tartósítószerek” bejegyzések helyébe a következő szöveg lép:

                                                         „a)

                                                         Tartályban forgalomba hozott készítményekhez használt tartósítószerek

                                                Alkalmazási terület:

                                             Eltérő rendelkezés hiányában minden termék

                                             A tartályban forgalomba hozott készítményekhez használt tartósítószerek közül az ökocímkés termékekben alkalmazhatók a következő, eltéréssel engedélyezett veszélyességi osztályokba soroltak:

                                                Eltéréssel engedélyezett osztályok: H331 (R23), H400 (R50), H410 (R50/53), H411 (R51/53), H412 (R52/53), H317 (R43)
                                             Az eltéréssel engedélyezett osztályokba tartozó, tartályban forgalomba hozott készítményekhez használt tartósítószereknek a következő eltérési feltételeknek is meg kell felelniük:

                                                         —

                                                         Összkoncentrációjuk nem haladhatja meg a 0,060 tömegszázalékot.

                                                         —

                                                         A H400 (R50) és/vagy H410 (R50/53) osztályokba sorolt anyagok nem lehetnek bioakkumulációra hajlamosak. Nem bioakkumulatív anyagok esetében a log kow érték legfeljebb 3,2, illetve a biokoncentrációs tényező (BCF) legfeljebb 100 lehet.

                                                         —

                                                         Az engedélyezett vagy az 528/2012/EK rendelet I. mellékletében szereplő anyagok esetében bizonyítani kell, hogy a festékipari termék megfelel az engedélyezési feltételeknek.

                                                         —

                                                         Amennyiben formaldehidet leadó tartósítószereket használnak, a késztermék formaldehid-tartalmának és -kibocsátásának meg kell felelnie a 7. a) pontban szereplő anyagkorlátozási követelményeknek.

                                                Tartályban forgalomba hozott készítményekhez használt tartósítószerek

                                                Összkoncentráció a késztermékben: 0,060 tömegszázalék

                                                Ellenőrzés:

                                             A kérelmező és kötőanyag-beszállítójának nyilatkozata, amely tartalmazza a késztermékben és kötőanyagában jelenlévő hatóanyagok CAS-számát és osztályozását.
                                             Szerepel benne a kérelmező számítása a hatóanyagnak a késztermékben jelen lévő koncentrációjára vonatkozóan.
                                             Azonosítani kell minden olyan gyártott hatóanyagot, amely esetében az alkotóelemeknek a méreteloszlás szerinti legalább 50 %-ára teljesül az a feltétel, hogy valamelyik külső méretük 1 és 100 nm közé esik.

                                             A következő tartósítószerekre egyedi koncentrációs határértékek vonatkoznak:

                                                Koncentráció-határérték

                                                         i.

                                                         cink-pirition

                                             0,050 %

                                                         ii.

                                                         N-(3-amino-propil-)N-dodecil-propán-1,3-diamin

                                             0,050 %

                                                         b)

                                                         Színezőgépben használt tartósítószerek

                                             Az 1. a) pontban említett, eltéréssel engedélyezett veszélyességi osztályok és eltérési feltételek azokra a tartósítószerekre is alkalmazandók, amelyeket a gépekben az alapfestékhez történő keverés előtt tárolt színezőanyagok tartósítására használnak.
                                             A gépből kijuttatandó színezőanyagok védelme érdekében hozzáadott tartósítószerek összesen legfeljebb 0,20 tömegszázalékban lehetnek jelen.
                                             A színezőanyag teljes tartósítószer-tartalmán belül a következő tartósítószerekre egyedi koncentrációs határértékek vonatkoznak:

                                                A tartósítószerek összkoncentrációja a színezőanyagban:

                                             0,20 tömegszázalék

                                                Ellenőrzés:

                                             A kérelmező és/vagy színezőanyag-beszállítójának nyilatkozata, amely tartalmazza a késztermékben és kötőanyagában jelen lévő hatóanyagok CAS-számát és osztályozását.
                                             Szerepel benne a színezőanyagban mint késztermékben a hatóanyag koncentrációjára vonatkozó számítás.
                                             Azonosítani kell minden olyan gyártott hatóanyagot, amely esetében az alkotóelemeknek a méreteloszlás szerinti legalább 50 %-ára teljesül az a feltétel, hogy valamelyik külső méretük 1 és 100 nm közé esik.”

                                                         i.

                                                         3-jód-2-propinil-butil-karbamát (IPBC)

                                             0,10 %

                                                         ii.

                                                         cink-pirition

                                             0,050 %

                                                         iii.

                                                         N-(3-amino-propil-)N-dodecil-propán-1,3-diamin

                                             0,050 %

                                 c)

                                 A veszélyes anyagok korlátozása és az eltérések listája részben az „1. c) Szárazfilmekhez használt tartósítószerek” bejegyzés helyébe a következő szöveg lép:

                                                         „c)

                                                         Szárazfilmekhez használt tartósítószerek

                                                Alkalmazási terület:

                                             Kültéri festékek, beltéri festékek speciális alkalmazásra

                                             Kültéri termékek és egyes meghatározott beltéri termékek esetében a szárazfilmekhez használt tartósítószerek és stabilizáló anyagok közül az ökocímkés termékekben a következő, eltéréssel engedélyezett veszélyességi osztályokba soroltak alkalmazhatók:

                                                Eltéréssel engedélyezett osztályok: H400 (R50), H410 (R50/53), H411 (R51/53), H412 (R52/53), H317 (R43)
                                             Az ezen eltéréssel engedélyezett osztályokba tartozó, szárazfilmekhez használt tartósítószereknek a következő eltérési feltételeknek is meg kell felelniük:

                                                         —

                                                         Összkoncentrációjuk nem haladhatja meg a 0,10 vagy 0,30 tömegszázalékot (amelyik releváns)

                                                         —

                                                         A H400 (R50) és/vagy H410 (R50/53) osztályokba sorolt anyagok nem lehetnek bioakkumulációra hajlamosak. Nem bioakkumulatív anyagok esetében a log kow érték legfeljebb 3,2, illetve a biokoncentrációs tényező (BCF) legfeljebb 100 lehet.

                                                         —

                                                         Az engedélyezett vagy az 528/2012/EK rendelet I. mellékletében szereplő anyagok esetében bizonyítani kell, hogy a festékipari termék megfelel az engedélyezési feltételeknek.

                                                   A magasabb határérték és az 5. a) kritérium követelményeitől való eltérés, amelynek következtében a késztermék osztályozása „a vízi környezetre veszélyes – krónikus”, 3. kategória és a H412 figyelmeztető mondat alkalmazandó, csak az alább felsorolt, szárazfilmekhez használt tartósítószer itt megjelölt alkalmazására vonatkozik:

                                                Szárazfilmekhez használt tartósítószerek

                                                Összkoncentráció a késztermékben:

                                                         Magas páratartalmú helyiségekben, például konyhában és fürdőszobában történő alkalmazásra szánt beltéri festékek
                                                         0,10 tömegszázalék

                                                         Minden kültéri alkalmazás
                                                         0,30 tömegszázalék

                                                Ellenőrzés:

                                             A kérelmező és kötőanyag-beszállítójának nyilatkozata, amely tartalmazza a késztermékben és kötőanyagában jelenlévő hatóanyagok CAS-számát és osztályozását.
                                             Szerepel benne a kérelmező számítása a hatóanyagnak a késztermékben jelen lévő koncentrációjára vonatkozóan.
                                             Azonosítani kell minden olyan gyártott hatóanyagot, amely esetében az alkotóelemeknek a méreteloszlás szerinti legalább 50 %-ára teljesül az a feltétel, hogy valamelyik külső méretük 1 és 100 nm közé esik.”

                                             3-jód-2-propinil-butil-karbamát (IPBC) kombinációk
                                             Kültéri festékek és lakkok

                                                Kültéri festékekben az IPBC kombinációk összkoncentrációja:

                                             0,650 %

                                             A következő tartósítószerre egyedi koncentrációs határérték vonatkozik:

                                             cink-pirition

                                             0,050 %

                                 d)

                                 A veszélyes anyagok korlátozása és az eltérések listája rész a következő 8. „Kötőanyagokban és polimerdiszperziókban lévő anyagok” bejegyzéssel egészül ki:

                                                         „8.

                                                         Kötőanyagokban és polimerdiszperziókban lévő anyagok

                                                         a)

                                                         Kötőanyagok és keresztkötő ágensek;

                                                Alkalmazási terület:

                                                         —

                                                         Kültéri és beltéri diszítőlakkok

                                                         —

                                                         Fadíszítés, -védelem és -bevonás

                                                         —

                                                         Fémbevonók

                                                         —

                                                         Padlóbevonók

                                                         —

                                                         Magasfényű bevonatok

                                                         —

                                                         Esztétikai és dekorbevonatok

                                             Tapadóképesség-javító anyagként vagy keresztkötő ágensként használt adipinsav-dihidrazid (ADH)

                                             1,0 tömegszázalék

                                                Ellenőrzés:

                                             A kérelmező és nyersanyag-beszállítóinak számításokkal vagy analitikai vizsgálati jelentéssel alátámasztott nyilatkozata.

                                                         b)

                                                         Reakciótermékek és maradékaik

                                                Alkalmazási terület:

                                             Polimer kötőanyagot tartalmazó rendszerek

                                             A metanolmaradék jelenlétének megengedett mértéke a késztermék kötőanyag-tartalmának függvénye.

                                                Ellenőrzés:

                                             A kérelmező és nyersanyag-beszállítóinak számításokkal vagy analitikai vizsgálati jelentéssel alátámasztott nyilatkozata.”

                                                         —

                                                         legalább 10 % és legfeljebb 20 % kötőanyag-tartalom között

                                             0,02 % w/w

                                                         —

                                                         legalább 20 % és legfeljebb 40 % kötőanyag-tartalom között

                                             0,03 % w/w

                                                         —

                                                         legalább 40 % kötőanyag-tartalom esetén

                                             0,05 %w/w


title: 2007/96/EK: A Tanács határozata ( 2007. február 12. ) a Régiók Bizottsága egy spanyol tagjának kinevezéséről

text:
               14.2.2007

               HU

               Az Európai Unió Hivatalos Lapja

               L 42/23

      A TANÁCS HATÁROZATA

   (2007. február 12.)
   a Régiók Bizottsága egy spanyol tagjának kinevezéséről
   (2007/96/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 263. cikkére,
   tekintettel a spanyol kormány javaslatára,
   mivel:

               (1)

               A Tanács 2006. január 24-én elfogadta a Régiók Bizottsága tagjainak és póttagjainak a 2006. január 26-tól2010. január 25-ig tartó időszakra történő kinevezéséről szóló 2006/116/EK határozatot (1).

               (2)

               Pasqual MARAGALL i MIRA hivatali idejének lejártával a Régiók Bizottsága egy tagjának helye betöltetlen maradt,

         A KÖVETKEZŐKÉPPEN HATÁROZOTT:
   1. cikk
   A Tanács Pasqual MARAGALL i MIRA helyére a Régiók Bizottsága tagjává a hivatali idő fennmaradó részére, azaz 2010. január 25-ig José MONTILLA AGUILERA-t (Presidente de la Generalitat de Cataluña) nevezi ki.
   2. cikk
   Ez a határozat az elfogadásának napján lép hatályba.

      Kelt Brüsszelben, 2007. február 12-én.

            a Tanács részéről

            az elnök

         F.-W. STEINMEIER

      (1)  HL L 56., 2006.2.25., 75. o.


title: A Végrehajtó Bizottság határozata (1998. április 21.) az munkacsoport tevékenységéről szóló jelentésről (SCH/Com-ex (98)1 rev. 2)

text:
Fontos jogi nyilatkozat

|

41998D0002

Hivatalos Lap L 239 , 22/09/2000 o. 0191 - 0192

		A végrehajtó Bizottság (1998. április 21.) határozataaz munkacsoport tevékenységéről szóló jelentésről(SCH/Com-ex (98)1 rev. 2)A VÉGREHAJTÓ BIZOTTSÁG,tekintettel a Schengeni Megállapodás végrehajtásáról szóló egyezmény 132. cikkére,tekintettel a fent említett egyezmény 6. cikkére,A KÖVETKEZŐKÉPPEN HATÁROZOTT:tekintettel a schengeni államokba bevándorló külföldi, főként iraki és más állampolgárok számának növekedésére, az Európai Unió keretében meghozott vagy még tárgyalt ajánlásokkal összefüggésben a külső határellenőrzést egy közös terv szerint erősíteni kell, és gyakorlati intézkedéseket kell hozni az ilyen ellenőrzések eredményességének fokozása céljából.A hatásköri szabályoknak megfelelően a schengeni kereteken belül arra van lehetőség, hogy főként e jogellenes migrációs mozgások vonzási tényezőire fordítsanak figyelmet, anélkül hogy figyelmen kívül hagynák azt a tényt, hogy a származás helye és az átutazás szerinti régiókban más szerveknek kell e jelenség okaival foglalkozniuk.A Végrehajtó Bizottság azt javasolja, hogy a schengeni államok haladéktalanul kezdjék meg a következő, külső határokon végzett ellenőrzésekhez kapcsolódó intézkedések végrehajtását, és eközben vegyék figyelembe az Európai Unió keretében más területeken tervezett ajánlásokat, és hangsúlyozza annak szükségességét, hogy a Dublini Egyezmény végrehajtása során is megfelelő intézkedéseket tegyenek:- a külső határokon történő beutazási ellenőrzések megerősítése további személyzet és modern technikai eszközök alkalmazásával,- a repülőterek utazóközönség számára nem hozzáférhető területeinek biztosítása tekintettel a schengeni területen kívülről érkező járatokra és az átszálló utasokra; párhuzamos intézkedések a nemzetközi forgalmat kiszolgáló kikötőkben,- kölcsönös segítségnyújtás a repülőtéri és kikötői ellenőrzések végrehajtásáért felelős személyzet, továbbá a légijáratok személyzetének ki- és továbbképzésében, például kétoldalú csereprogramok révén; a modern technológia kiterjedtebb alkalmazása és kölcsönös rendelkezésre bocsátása, továbbá a szolgálatba állított személyi állomány létszámának növelése,- komphajók ellenőrzése berakodáskor és kihajózáskor,- az illegális bevándorlókat schengeni területre szállító fuvarozókra vonatkozó szankciók harmonizációjának, valamint a fuvarozókkal történő megállapodásoknak a végrehajtása és előmozdítása,- beszállás előtti ellenőrzés lefolytatása a kiemelt kockázatú indulási pontokon, melyeket még meg kell állapítani,- az illegális bevándorlók csempészésének útvonalára és elkövetési módjára vonatkozó információk cseréje, a rendőrhatóságok és a határőrizeti hatóságok közötti gyakorlati együttműködés erősítése, az e hatóságok és a schengeni államok harmadik országokban dolgozó összekötő tisztviselői közötti együttműködés erősítése; kölcsönös megállapodások révén a Szerződő Felek tisztviselőinek cseréje az illegális bevándorlás megelőzését célzó intézkedések eredményességének megfigyelése érdekében,- a vonatkozó nemzeti jogszabályoknak megfelelően ujjlenyomat vétele minden olyan, schengeni területre illegálisan beutazó külföldi állampolgártól, akinek a személyazonossága érvényes okmányok alapján teljes bizonyossággal nem állapítható meg; az ujjlenyomatok megőrzése más schengeni államok hatóságainak tájékoztatása céljából; az Európai Unióban alkalmazandó, a személyes adatok védelméről szóló jogszabályok elveit tiszteletben kell tartani,- a vonatkozó nemzeti jogszabályoknak megfelelően az olyan, schengeni területre illegálisan beutazó külföldi állampolgárok elrejtőzésének megelőzése, akiknek a személyazonossága nem állapítható meg teljes bizonyossággal, amíg a személyazonosságukat egyértelműen meg nem állapítják, vagy mindaddig amíg a szükséges idegenrendészeti intézkedéseket el nem rendelik és végre nem hajtják,- a szerződő államok területére illegálisan beutazó külföldi állampolgárok azonnali kitoloncolása, amennyiben nincs joguk az ottmaradásra,- visszafogadási megállapodásra vonatkozó tárgyalások támogatása egyrészt a schengeni államok, másrészt Törökország, a Cseh Köztársaság, a Szlovák Köztársaság, Magyarország és Szlovénia között,- a gyakorlati együttműködés javítása a schengeni államok között a Dublini Egyezmény alkalmazása során.Ezeket az intézkedéseket a következőkképpen kell végrehajtani:- valamennyi állam nemzeti szuverenitásának tiszteletben tartásával,- a szerződő államok jogszabályaival összhangban, más szóval amennyiben azt a nemzeti jogszabályok lehetővé teszik,- a fennálló kétoldalú megállapodások sérelme nélkül,- a Schengeni Végrehajtási Egyezménnyel, és különösen annak 134. és 142. cikkével összhangban, nevezetesen a Dublini Egyezmény vonatkozásában.tekintettel az intézkedések végrehajtása irányításának és azok továbbfejlesztésének szükségességére, az elnökség azt a felkérést kapja, hogy hozzon létre egy munkacsoportot, amelyben legalább a hat leginkább érintett állam képviselői helyet kapnak. Az munkacsoportnak rövid időközönként kell összeülnie, és be kell számolnia a következő Végrehajtó Bizottságnak.E határozatot úgy kell végrehajtani, hogy kiegészítse az EU-akciótervet. A szükséges koordinációt a K4 Bizottság és a Központi Csoport szintjén kell folytatni.Brüsszel, 1998. április 21.az elnökJ. Vande Lanotte--------------------------------------------------


title: A Tanács 2012/212/KKBP határozata ( 2012. április 23. ) a Fehéroroszországgal szembeni korlátozó intézkedésekről szóló 2010/639/KKBP tanácsi határozat módosításáról

text:
               25.4.2012

               HU

               Az Európai Unió Hivatalos Lapja

               L 113/11

         A TANÁCS 2012/212/KKBP HATÁROZATA
   (2012. április 23.)
   a Fehéroroszországgal szembeni korlátozó intézkedésekről szóló 2010/639/KKBP tanácsi határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   mivel:

               (1)

               2010. október 25-én a Tanács elfogadta a 2010/639/KKBP tanácsi határozatot (1).

               (2)

               A 2010/639/KKBP határozatot ki kell egészíteni egy, a pénzeszköz-befagyasztásra vonatkozó eltéréssel annak biztosítása érdekében, hogy egyes pénzeszközöket vagy gazdasági erőforrásokat fel lehessen szabadítani vagy hozzáférhetővé lehessen tenni a nemzetközi jog szerint mentességet élvező diplomáciai vagy konzuli képviseletek vagy nemzetközi szervezetek általi hivatalos felhasználás céljára.

               (3)

               A 2010/639/KKBP határozatot ennek megfelelően módosítani kell,

         ELFOGADTA EZT A HATÁROZATOT:
   1. cikk
   A 2010/639/KKBP határozat 3. cikkének (1) bekezdése a következő ponttal egészül ki:

               „e)

               a nemzetközi jog szerint mentességet élvező diplomáciai vagy konzuli képviseletek vagy nemzetközi szervezetek számlájára befizetett vagy számlájáról kiegyenlített pénzeszközök vagy gazdasági erőforrások, amennyiben e be- vagy kifizetésekre az adott diplomáciai vagy konzuli képviselet vagy nemzetközi szervezet általi hivatalos felhasználás céljából kerül sor.”

         2. cikk
   Ez a határozat az elfogadásának napján lép hatályba.

      Kelt Luxembourgban, 2012. április 23-án.

            a Tanács részéről

            az elnök

         C. ASHTON

      (1)  HL L 280., 2010.10.26., 18. o.